stanford-oval/wikipedia huggingface dataset:
פול ורהאג
קריירה > נבחרת הולנד

ורהאג היה חלק מנבחרת הולנד עד גיל 21 ב-2006, אז זכתה הנבחרת באליפות אירופה עד גיל 21.
הופעת הבכורה של ורהאג בנבחרת הולנד הבוגרת הייתה ב-15 באוגוסט 2013, במשחק ידידות נגד פורטוגל, שנגמר בתוצאת שוויון 1-1. בנוסף, הוא גם זומן לסגל הולנד למונדיאל 2014.
ערך עתידי

ערך עתידי הוא הערך שאליו יגיע בעתיד, סכום כסף המופקד בהווה בפקדון נושא ריבית.
הערך העתידי גבוה מן הערך בהווה בשיעור הריבית המצטברת במשך אותה תקופה.
ערך עתידי הוא אחד מכלי העבודה המרכזיים בתורת המימון העוסקת, בין השאר בבחירה בין אלטרנטיבות של השקעה או מימון.
כללי

מציאת הערך העתידי של סכום בהווה, היא הוספת גורם הריבית המצטברת לסכום זה עד למועד העתידי.
באופן מתמטי, יש להכפיל את הסכום הנוכחי PV בגורם הריבית R לקבלת הערך העתידי FV.
חישוב הערך העתידי עבור סכום חד פעמי

כאשר מבקשים למצוא את ערכו העתידי של סכום בהווה, יש להתחשב באופן צבירת הריבית.
חישוב הערך העתידי עבור סכום חד פעמי > ריבית פשוטה

כאשר הערך העתידי מחושב לפי ריבית פשוטה, הנוסחה היא:
 FV=PV\cdot (1+r\cdot t)


FV - הערך עתידי

PV - ערך נוכחי

r - שיעור הריבית

t - תקופת הצטברות הריבית (בדרך כלל נמדד בשנים)
לדוגמה, אדם מבקש לחסוך סכום של 10,000 ש"ח לתקופה של 5 שנים, בריבית שנתית (קבועה) של 4.2%, יצבור בתום תקופת החיסכון:

ש"ח  FV=10000\cdot (1+0.042*5)=12100
חישוב הערך העתידי עבור סכום חד פעמי > ריבית דריבית

המקרה הנפוץ יותר הוא כאשר הריבית מצטברת כריבית דריבית. הנוסחה לחישובו של הערך העתידי היא:
 FV=PV\cdot (1+R)^{n}
R - ריבית תקופתית (חודשית, רבעונית, שנתית וכו')

n - מספר תקופות צבירת הריבית
הגורם:  \ (1+R)^{n} נקרא גם "מקדם ערך עתידי" (מ.ע.ע)



לדוגמה, אדם מבקש לחסוך סכום של 10,000 ש"ח לתקופה של 5 שנים, בריבית שנתית (קבועה) של 4.2%, יצבור בתום תקופת החיסכון:

ש"ח  FV=10000\cdot (1+0.042)^{5}=12283.97
חישוב הערך העתידי עבור סכום חד פעמי > ריבית משתנה

כאשר הריבית משתנה משנה לשנה, הנוסחה מתאימה היא:
 FV=PV\cdot (1+R_{1})\cdot (1+R_{2})\cdot ...\cdot (1+R_{n})
\ R_{1},R_{2},...,R_{n} - שיעורי הריבית
חישוב הערך העתידי עבור סדרת סכומים

כאשר מפקידים סכום קבוע כל תקופה, הנוסחה לחישוב הערך העתידי היא:
 FV=p\cdot \left({\frac {(1+R)^{n}-1}{R}}\right)


p או "pmt" - הסכום התקופתי הקבוע

R - ריבית תקופתית (חודשית, רבעונית, שנתית וכו')

n - מספר תקופות צבירת ריבית
נוסחה זו נובעת ישירות מהנוסחה לחישוב סכום של סדרה הנדסית שמנתהּ R+1.
 
הערה: נוסחה זו מתאימה למצב בו שער הריבית התקופתית קבוע.
הגורם:  \ {\frac {(1+R)^{n}-1}{R}} נקרא גם "ערך עתידי מצטבר".
לדוגמה, חוסך מפקיד כל חודש 200 ש"ח בתוכנית חיסכון למשך 3 שנים, בריבית שנתית נומינלית של 4.2%,
יצבור בתום תקופת החיסכון:

ש"ח  \ FV=200\cdot \left({\frac {(1+{\frac {0.042}{12}})^{36}-1}{\frac {0.042}{12}}}\right)=7659

הבהרה: מאחר שתקופת ההפקדה היא חודשית יש להביא את כל יתר האיברים בנוסחה למונחים חודשיים: קרי מכיוון שהריבית הנתונה היא שנתית, יש לחשב את שיעור הריבית החודשית על ידי חלוקה ב-12. כמו כן, מספר תקופות צבירת הריבית הוא 12 פעמים (חודשים) בשנה במשך 3 שנים, סך הכל:
 n=12\cdot 3=36 תקופות.
הנוסחה אינה מחשבת את הריבית של התקופה האחרונה.
כדי לחשב גם את התקופה האחרונה יש להכפיל הכל ב1+R:
FV=(p\cdot \left({\frac {(1+R)^{n}-1}{R}}\right))*(1+R) \ FV=(200\cdot \left({\frac {(1+{\frac {0.042}{12}})^{36}-1}{\frac {0.042}{12}}}\right))*(1+{\frac {0.042}{12}})=7685.816
ראו גם

ערך נוכחי
היוון
התהוות ערך עתידי עבור סדרת סכומים (R=10%)
עזרובעל (בן חנו)

| --- | --- |
 לידה:  המאה ה־3 לפנה״ס 
 פטירה:  המאה ה־3 לפנה״ס קרתגו, אימפריית קרתגו 
 מדינה:  קרתגו 
 דרגה:  גנרל 
 פעולות ומבצעים
 המלחמה הפונית הראשונה 
 
עזרובעל בן חנו (בפיניקית: 𐤏𐤆𐤓𐤁𐤏𐤋, "עזרבעל", ביוונית: Ἀσδρούβαν, בלטינית: Hasdrubal) היה מצביא קרתגי שנלחם נגד הרומאים במלחמה הפונית הראשונה (241-264 לפנה"ס).
קרב אדיס (256 לפנה"ס)

הוא נזכר לראשונה כאחד משלושת המצביאים שנבחרו על ידי הקרתגים להדוף את הצבא הרומי שפלש לאפריקה ב-256 לפנה"ס. בקרב שניטש בין הצדדים ליד אדיס נחלו הקרתגים מפלה מוחצת, אשר לדעת ההיסטוריון היווני פוליביוס נגרמה "לא בשל מורך לבם של החיילים, אלא בגלל סכלותם של מפקדיהם" וחוסר ניסיונם. בעקבות התבוסה מסרו הקרתגים את הפיקוד על הצבא לידי קסאנתיפוס "הספרטני", שהצליח להכות את חילות הרומאים בקרב בגרדס (255 לפנה"ס).
קרב פנורמוס (250 לפנה"ס)

פוליביוס כותב, כי לאחר חילוץ שרידי הצבא הרומי מאפריקה ואובדנו בסערה בים ליד קמארינה (קיץ 255 לפנה"ס), נשלח עזרובעל אל ליליבאיום עם תגבורת של חיילים ומאה וארבעים פילים, כדי לנצל את מפלת הרומאים ביבשה ובים להשבת שליטת קרתגו באי. ברם, כפי הנראה אירע הדבר שנתיים אחר כך, ב-253 לפנה"ס, לאחר האובדן השני של הצי הרומי, בשובו מן הפלישה השנייה העקרה לאפריקה.
עזרובעל, מכל מקום, לא נחל השגים צבאיים משמעותיים כלשהם, בין בשל מצביאותו בין בשל חששם של הרומאים מפני פילי המלחמה הקרתגים, כפי שכותב פוליביוס. בקיץ 250, לאחר שנודע לו כי אחד הקונסולים חזר לאיטליה עם מחצית הצבא והקונסול השני, לוקיוס קאיקיליוס מטלוס, נמצא עם שני לגיונות בפנורמוס, יצא עזרובעל מליליבאיום כדי למשוך אותו ללחימה ולהכריעו. קאיקיליוס פיתה את עזרובעל לקרב את כוחותיו אל חומות העיר לעמדה נחותה, והכה את חייליו ואת פיליו מכה ניצחת. הניצחון בקרב פנורמוס עודד את רוחם של הרומאים, והם נערכו  שוב – זו הפעם השלישית – לפלוש לאפריקה. לדברי ההיסטוריון הביזנטי זונאראס הצליח עזרובעל להינצל מן הקרב, אך נקרא לשוב אל קרתגו והוצא להורג בצליבה.
הערות שוליים

↑  פוליביוס, ספר ראשון, 31 בתרגום ב' שימרון; Polybius, 1.30-31; Diodorus, 23.15.7.
↑  Polybius, 1.38. על דעות החוקרים: Walbank, pp.97-98.
↑  Polybius, 1.38-39; Diodorus, 23.21; Zonaras, 8.14.
| --- | --- |
בקרת זהויות :  GND: 119171945  VIAF: 32800698   WorldCat (עם VIAF): 32800698
פול ון הימסט

פול ון הימסט (בהולנדית: Paul Van Himst; נולד ב-2 באוקטובר 1943 בסינט פיטרס-לאוו בבלגיה) הוא כדורגלן ומאמן כדורגל בלגי.
ון הימסט, ששיחק כקשר, נחשב אחד מהכדורגלנים הבולטים בבלגיה בכל הזמנים. הוא היה שחקן פעיל בין השנים 1959 ו-1977 וברוב שנותיו היה שחקן קבוצת אנדרלכט, במדיה שיחק 457 משחקים. במדי נבחרתה הלאומית של בלגיה הוא הופיע ב-81 משחקים בין ארציים, מהם 37 כקפטן. כמו כן, עד היום מחזיק ון הימסט בתואר מלך השערים של הנבחרת הבלגית בכל הזמנים, כשלזכותו 30 כיבושים (במשותף עם ברנרד וורהוף, שכבש גם הוא 30 שערים). ב-2003 נבחר על ידי התאחדות הכדורגל הבלגית, במסגרת פרסי היובל של אופ"א, ככדורגלן הזהב של בלגיה – הכדורגלן הבולט בארצו בשנים 1954–2003.
ון הימסט ניחן במשחק טכני ואלגנטי והיה בעל יכולת כדרור וכיבוש שערים. הוא זכה למספר כינויים: פופול, פלה הלבן, פול סלאלום ופול גאזון (Gazon, "דשא" בצרפתית, בשל מספרן הרב של העבירות שנעברו עליו במשחקים). הוא היה בהרכבה הייחודי של נבחרת בלגיה בעת שהתמודדה ב-1964 מול הולנד כשבחלקו השני של המשחק נמנו כל 11 השחקנים הבלגים שעל המגרש עם סגל קבוצת אנדרלכט.
קריירה כשחקן

כבר בגיל צעיר ביותר החל לשחק בעיר הולדתו הסמוכה לבריסל. בגיל 8 כבר הצטרף לקבוצת הילדים של אנדרלכט והתקדם במהירות. בעונת 1959/1960, בגיל 16 וחצי, לבש לראשונה את מדי הקבוצה הבוגרת ובאוקטובר 1960, כשהיה בן 17, ערך את הופעת הבכורה שלו בנבחרת בלגיה במשחק נגד שוודיה.
ב-1960 החל פייר סיניבלדי (אנ') לאמן את אנדרלכט והביא לקבוצה סגנון התקפי שהזניח את ההגנה. אנדרלכט, שגם קודם הייתה קבוצת צמרת, רשמה שורת הישגים מרשימה בכדורגל הבלגי והפכה לקבוצה השלטת בו. יחד עם קבוצתו, זכה ון הימסט בשמונה אליפויות הליגה הבלגית ובארבעה גביעי בלגיה. הוא זכה ארבע פעמים בתואר "נעל הזהב הבלגית" שהוא תואר "שחקן השנה" בבלגיה ושלוש פעמים בתואר מלך השערים של הליגה הבלגית.
במסגרות הבינלאומיות, הן בגביעי אירופה השונים לקבוצות והן עם הנבחרת הלאומית, לא נחל ון הימסט הצלחה מרובה. אנדרלכט כמעט ולא הצליחה להעפיל לשלבים הגבוהים של הגביעים השונים בשנים 1960–1975 בהן שיחק בשורותיה. היא הגיעה פעמיים לרבע הגמר בגביע אירופה לאלופות והודחה. ב-1970 היא העפילה לשלב הגמר של גביע ערי הירידים ונוצחה על ידי ארסנל לאחר משחק כפול. הנבחרת הבלגית כשלה בנסיונותיה להעפיל לטורנירי הגביע העולמי ב-1962 וב-1966 (אז ניצחה פעמיים את נבחרת ישראל כולל שלושער של ון הימסט באצטדיון רמת גן). לגביע העולמי ב-1970 העפילה בלגיה אך נשרה בשלב הבתים וב-1974 שוב כשלה בניסיונה להעפיל לטורניר הגביע העולמי שנערך בגרמניה. הישגה הבולט בתקופת ון הימסט, היה המקום השלישי באליפות אירופה בכדורגל ב-1972.
הקריירה שלו כשחקן פעיל הסתיימה ב-1977 כתוצאה מפציעה בברך.
קריירה כמאמן

ב-1983 נתמנה ון הימסט כמאמנה של אנדרלכט. הוא היה מאמן הקבוצה עד 1986. בתקופה זו זכתה אנדרלכט פעמיים באליפות בלגיה וב-1983 אף זכתה בגביע אופ"א לאחר ניצחון במשחק כפול על בנפיקה ליסבון. ב-1984 שוב העפילה אנדרלכט למשחק הגמר בגביע אופ"א אולם נוצחה על ידי טוטנהאם הוטספר לאחר משחק כפול ובעיטות הכרעה מ-11 מטרים.
ב-1991 החליף ון הימסט את גי תיס כמאמן נבחרתה הלאומית של בלגיה. בהדרכתו העפילה הנבחרת למונדיאל 1994. הוא המשיך לאמן את נבחרת בלגיה עד 1996, אז הוחלף על ידי וילפריד ון מור ופרש מאימון.
עיר לכולנו

| --- | --- |

 מדינה:  ישראל 
 מנהיגים:  דב חנין, אהרן מדואל
 תקופת הפעילות:  19 בינואר 2008 – הווה (16 שנים)
 אפיון:  תנועה חברתית בתל אביב-יפו
 אותיות:  כל
 שיא כוחה:  5 מנדטים במועצה (המועצה ה-19)
 שפל כוחה:  לא עברה את אחוז החסימה (הבחירות למועצה ה-21).
 
עיר לכולנו היא סיעה פוליטית מוניציפלית הפועלת בעיר תל אביב-יפו. יו"ר התנועה כיום הוא אהרון מדואל.
"עיר לכולנו" נוסדה ב-19 בינואר 2008 כתנועה על-מפלגתית המאגדת פעילי שכונות, פעילים סביבתיים, פעילים חברתיים ופעילי מפלגת חד"ש בעיר. התנועה הייתה מעורבת במאבקים למען סלילת שבילי אופניים מופרדים מהמדרכות בעיר, למען דיור בר-השגה ודיור מעורב ונגד הריסת בתים במסגרת תוכנית "פינוי-בינוי" של תושבים ותיקים בכפר שלם וביפו. ב-11 באוגוסט 2008 הודיע חבר הכנסת דב חנין כי יתמודד מטעם הסיעה לתפקיד ראש העירייה מול ראש העירייה המכהן, רון חולדאי. ב-16 ביוני 2013 נבחר אהרן מדואל ליו"ר התנועה ומועמדה לראשות העיר.
בבחירות המקומיות שנערכו ב-11 בנובמבר 2008 זכתה רשימת "עיר לכולנו" במספר הבוחרים הרב ביותר, וב-5 מנדטים במועצת העיר, אך נשארה באופוזיציה. מועמדה לראשות העירייה, דב חנין, הגיע למקום השני אחרי רון חולדאי עם כ-34% מקולות הבוחרים. בבחירות 2013 זכתה התנועה ל-3 מנדטים. ביוני 2014 חתמה הסיעה לראשונה על הסכם קואליציוני עם רון חולדאי, ובכך הפסיקה לראשונה לאחר כ-6 שנים להוות אופוזיציה עירונית למדיניותו. בעקבות ההסכם מונה מדואל לסגן ראש העיר, ובן יפת מונתה לממונה על קידום יוזמות קהילתיות. בבחירות 2018 כשלה הסיעה בבחירות ולא זכתה באף מנדט.
נציגי התנועה במועצת העיר

המועצה ה-19 (2008)

5 מנדטים: אהרון מדואל, יעל בן יפת, יואב גולדרינג, נח עפרון, ורחל גלעד וולנר, שרון מלכי, שרון לוזון. בשנת 2011 החליפו לוזון ומלכי את עפרון ובן יפת לפי הסכם הרוטציה של התנועה.
המועצה ה-20 (2013)

3 מנדטים: אהרון מדואל, יעל בן יפת, שלי דביר. בשנת 2016 החליף אמיר בדראן את שלי דביר לפי הסכם הרוטציה של התנועה.
מועמדים למועצה ה-21 (2018)

0 מנדטים: אהרון מדואל, גלי הררי, רועי אדמוביץ. (רשימת מועמדים מלאה ראו כאן)
מצע

מצע התנועה מתמקד בנושאים כגון אופי הקהילה, שירותי החינוך והתרבות בעיר, מדיניות התחבורה, מדיניות התכנון העירוני ואיכות הסביבה.
מצע > תחבורה

התנועה קוראת להעניק עדיפות לתנועת תחבורה ציבורית על פני תחבורה פרטית בתוך מרכז העיר. תוכנית זאת כוללת הגברת פעילות התחבורה הציבורית בעיר והפרדה של תנועת האוטובוסים מתנועת הרכבים הפרטיים, באמצעות נתיבים ייעודיים בצירים מרכזיים בעיר. זאת במטרה להפחית את עומסי התנועה בעיר, לצמצם את זיהום האוויר והרעש ולהביא לפתרון בבעיות החנייה בעיר.
על פי התוכנית המוצעת יוסבו 14 נתיבי תחבורה עיקריים, דוגמת רחוב בן-יהודה בכיוון צפון-דרום ורחוב ארלוזורוב בכיוון מערב-מזרח, לנתיבים ייעודיים לתחבורה ציבורית. האוטובוסים שישרתו את הקווים המרכזיים יהיו בעלי קיבולת גדולה ותדירות גבוהה. אל נתיבי התחבורה המרכזיים תתחבר רשת קווים משניים, שיקשרו אותם אל השכונות השונות בעיר ובהם ינועו אוטובוסים קטנים יותר. מערכת זו מתוכננת לפעול בכל ימי השבוע ובלילות, כולל שבתות. לאחר מכן תושת אגרת גודש לכניסה בכלי רכב פרטיים למרכז העיר.
בנוסף מציעה התנועה לסלול שבילי אופניים מופרדים וייעודיים ברחבי העיר, שייבנו במסלולים נפרדים מהכבישים ומהמדרכות. בנוסף לכך, תופעל מערכת של השכרת אופניים.
בטווח הבינוני-רחוק תומכת התנועה בהקמה של מערכת של רכבת קלה ורכבת תחתית.
ביוני 2010 יצאה התנועה בקמפיין ציבורי בשם "מהיר בעיר - פותרים את משבר התחבורה בת"א". במרכז הקמפיין נמצאת תוכנית תחבורה להקמת נתיבי תחבורה ציבורית ייעודיים לאוטובוס מהיר (BRT) בהתבסס על התשתית הקיימת. הקווים יקבלו עדיפות דרך מוחלטת באמצעות הנת"צים (נתיבי תחבורה ציבורית), רציפים, עדיפות ברמזורים, מת"צים (נתיבי תחבורה ציבורית המופרדים מיתר הנתיבים), והגבלת תנועה במקומות מסוימים רק לאוטובוסים. תחילה מדברת התוכנית על שני קווים מרכזיים - חוצה וסובב, שהתדירות בהם תהיה אוטובוס כל שלוש דקות בשעות היום, וכל 15 דקות בלילה.
מכיוון שהתוכנית מתבססת על גבי התשתית הקיימת, הקמתה בפועל תהיה מהירה יותר וזולה בהרבה מחפירת רכבת תחתית/קלה. מחיר הקמת הקו האדום של הרכבת הקלה - באורך של כ-22 ק"מ - נאמד ב-11 מיליארד שקל. לעומת זאת הקמת מערכת ההסעה "מטרונית" (מערכת BRT) בחיפה צפויה לעלות כמיליארד שקל, למסלול באורך של כ-40 ק"מ - כאשר המערכת המוצעת בתוכנית בתל אביב פחות מורכבת משמעותית וקצרה יותר באורכה מהמערכת החיפאית.
מצע > מדיניות סביבתית

"עיר לכולנו" דוגלת באימוץ עקרונות הקיימות, פיתוח בר קיימא ובעיקר תחבורה בת קיימא, ויצירה של מודל פיתוח סביבתי-חברתי לתכנון ארוך טווח. בין השאר קוראת לאכיפה מוגברת של תקני איכות סביבה, איכות מים והזרמת שפכים לים; הקמה של מערך מחזור פסולת מקיף; שימור המורשת התרבותית והאדריכלית בעיר ותכנון התואם את אופי השכונות; ופתיחה ושיקום של החופים והמרחבים הציבוריים בעיר.
מצע > קהילה, תרבות וחינוך

על פי מצע עיר לכולנו יש לעודד יצירת חיי קהילה אורבניים ולמנוע את מגמת ההדרה של תושבים ותיקים ותושבי מעמד הביניים מהעיר. זאת, בין השאר, באמצעות הקמת ועדי שכונות בכל רחבי העיר ושיתופם בהחלטות העירייה; השתתפות פעילה של העירייה במדיניות דיור שתציע דיור בר-השגה לשכירות, דיור מוגן ודיור ציבורי, ובדיקה מעמיקה ותומכת ליוזמות של דיור מעורב; הגדלה של המרחב הציבורי ברבעים השונים והשבחתו; חיזוק של מרכזים קהילתיים ומוסדות שכונתיים של חינוך, תרבות, דת וספורט; יצירת אופציות לחיי קהילה מלאים לנוער ולגמלאים; מתן דגש לצמצום פערי התשתית בין צפון ומרכז תל אביב ביחס לדרום העיר וליפו; וסבסוד של שרותי חינוך ותרבות לאוכלוסיות מוחלשות בעיר.
מצע > מהגרי עבודה ומבקשי מקלט

עיר לכולנו מטילה את האחריות למשבר מהגרי עבודה ומבקשי המקלט בדרום תל אביב על מדינת ישראל ועל עיריית תל אביב, הנותנות יד לריכוזם של הנ"ל בשכונות העניות ביותר בעיר. התנועה דורשת מהעירייה לדאוג ל"חלוקה הוגנת של נטל הקליטה של פליטים ברחבי העיר, הן באמצעות העברת תקציבים נוספים ... [ל]אזורים מוחלשים הקולטים פליטים, הן באמצעות ייזום ... שירותים לפליטים בשכונות המבוססות בעיר, והן באמצעות לקיחת אחריות על ביטחונם האישי של תושבי הדרום, ותיקים וחדשים כאחד."
מבנה

התנועה בנויה מפורומים של צוותי תכנון ופעולה המחולקים לפי נושאים ולפי אזורים. פורומים אלו פתוחים להשתתפות תושבי העיר ועצמאיים לקבל החלטות בתחומי פעילותם, במסגרת עקרונות היסוד של התנועה. הפורומים הנושאיים הם: פורום סביבה-תחבורה-בריאות, פורום דיור, פורום חינוך, פורום עבודה ורווחה, פורום נוער, פורום דמוקרטיה, פורום תרבות ולילה, פורום להט"ב, פורום גמלאים ופורום סטודנטים. הפורומים אזוריים מחלקים את תל אביב לחמישה אזורים מרכזיים: יפו, שכונות הדרום והמזרח, לב העיר, הצפון הישן ושכונות עבר הירקון. כלל חברי הפורומים יוצרים יחדיו את האספה הכללית של התנועה, אשר מהווה את הגוף העליון בתנועה, הקובע את מדיניותה.
מבנה > תוצאות הבחירות הפנימיות

בבחירות הפנימיות שנערכו ב-14 באוגוסט 2008 נבחר ח"כ דב חנין כמועמד התנועה לראשות עיריית תל אביב-יפו.
בנוסף, נבחרו שמונת המועמדים הראשונים ברשימת עיר לכולנו למועצת העירייה. כתנועה על מפלגתית היא איחדה דמויות מימין ומשמאל: כאהרון מדואל, מנהיג המאבק בכפר שלם ולשעבר פעיל בליכוד, שנבחר כמספר 2 מצד אחד ודב חנין מחד"ש, מנהיג התנועה. רשימת התנועה למועצת העיר ה-20 תיבחר ב-6 ביוני 2013.
הערות שוליים

↑  מירון רפופורט, פתאום קוראים להם "פולשים", באתר הארץ, 13 ביולי 2007
↑  אתר עיריית תל אביב יפו
↑  עקרונות התנועה באתר הרשמי
↑  שחר הזלקורן, תכנית תחבורה חדשה לתל אביב, באתר ynet, 26 ביולי 2008
↑  נועה קושרק, הצעה בת"א: אוטובוסים כל 3 דקות, באתר הארץ, 6 ביוני 2010
↑  שחר הזלקורן, עד שתבוא רכבת קלה, ניסע באוטובוס מהיר, באתר ynet, 3 ביוני 2010
↑  עמדת התנועה בנושא הפליטים ומבקשי המקלט, באתר התנועה
השחקנית קארין אופיר לובשת חולצה של עיר לכולנו בבחירות 2008
פולקסונומיה

פולקסונומיה (Folksonomy) היא שיטה שיתופית לתיוג וסיווג של מידע. התיוג פירושו ציון מילות מפתח, המפנות את הקורא לנושאים המרכזיים במידע עליו מדובר. התיוג מתבצע בסביבות חברתיות (אשר בדרך כלל פתוחות לאחרים). פולקסונומיה היא סיווג (שיוך לקבוצות) הנוצר מפעולת התיוג.
הוגי השיטה קיוו כי ניתן יהיה להשתמש בתגיות אלו כדי לשפר משמעותית אחזור מידע מאתרי אינטרנט, כלומר, מציאת מידע שהוא יותר רלוונטי לשואל. הפולקסונומיה מאפשרת שיוך אסוציאטיבי של תוכן ובכך עשויה לסייע בהבנת הקשרים וההקשרים הנובעים ממנו. סיווגי פולקסונומיה מעניקים משמעות תרבותית או סביבתית שעשויה להיות שונה מן המשמעות המקורית אליה התכוונו או עליה חשבו יוצרי התוכן.
בעידן האינטרנט, חלו שינויים רבים בשימוש הישיר בטקסונומיה וכך פולקסונומיה הוצעה על ידי תומאס ונדר ואל, כשיפור של המושג טקסונומיה.  המילה פולקסונומיה מורכבת מצירוף של Folk, שמשמעותה "עממי" ו- Taxonomy – תורת המיון - שמקורה ביוונית. פולקסונומיה היא אוסף של מילות תואר אשר משייכים אותם לנושא מסוים בהקשרים מסוימים אשר הוצעו על ידי משתמשים ולא על ידי בעלי התוכן.
אתרי התגיות מאגדים קבוצות משתמשים ומאפשרים שמירת פריטי מידע, שלעיתים אינם אלא קישורים לאתרים, לפי משתמש או קבוצת משתמשים. למשתמש נתונה הבחירה אם לשתף את המידע שברשותו (תכנים שונים, למשל אתרי אינטרנט). כמו כן, ניתן לחפש תגיות באוספים של משתמש מסוים או של קבוצה, וכך להתחבר אל הקהילה ואל מה שמעסיק אותה באותו זמן. 
הקהילה היא קבוצת אנשים, היוצרת מארג קשרים, ואשר במקום להיפגש פנים אל פנים נפגשת באופן וירטואלי בזירות כמו אתרי אינטרנט, פורומים או מקום קיברנטי אחר דרך רשת האינטרנט.
האתר מנהל רשימת אתרים או קבצים שונים, מאפשר שיתופם על פי תגיות על ידי משתמש ומציג לו תחומי עניין זהים - פריטים חדשים שאינו מכיר, על סמך תגיות זהות או דומות במאגרו.
ניתן לחשב את תדירות השימוש בתגיות ולהציגן כך שגודל הגופן בו הן מוצגות תואם את תדירות הופעתן ואת הפופולריות שלהן בקרב המשתמשים. השיטה נקראת ענן תגיות (Tag clouds).
בדיקת תדירות הופעה מתבצעת על ידי נוסחה העושה שימוש בהתפלגות Zipf, חוק המתאר את השכיחות בהופעתם של מקרים שונים.
אתרים המשתמשים בפולקסנומיה

אחת האפליקציות הראשונות והגדולות לתיוג באינטרנט פעלה במסגרת אתר del.icio.us, אשר משמש כמערכת לתיוג אתרים ודפי אינטרנט באופן פרטי או שיתופי באינטרנט. מערכת זו הובילה לפיתוח ה-Social Bookmarking, שיטה המאפשרת למשתמשי האינטרנט לאחסן, לארגן, לחפש ולנהל את הסימניות של דפי האינטרנט בעזרת מידע על המידע (metadata). הבסיס לכך הוא בדרך כלל תגים שהוצעו על ידי משתמשים, בין בלתי תלויים או משתפי פעולה, עבור אתר אינטרנט מסוים או עמוד בו.
במרוצת הזמן התפשטה תופעת התיוג על ידי משתמשים למאות אתרים נוספים. למשל:
פליקר Flicker- השירות מאפשר לגולשיו לשתף את האחרים בצילומים הדיגיטליים שלהם ולקבל עליהם ביקורות משאר המשתמשים. התמונות אותן מעלים הגולשים, ממוינות לפי תגיות וניתן לקשר את התמונות לקבוצות (מעין קהילות) בעלי נושאים שונים. האתר זוכה להצלחה רבה בקרב גולשים מהעולם ומישראל.
יוטיוב YouTube – האתר מאפשר למשתמשים להעלות, לראות ולשתף קטעי וידאו. באתר זה, נעשה שימוש בתיוג הקטעים.
תיוג בעיתונות, למשל באתר האינטרנט של עיתון הארץ, הכתבות מתויגות במילות מפתח.
שימוש בפולקסונומיה נפוץ ביותר לתיוג תוכן שאינו טקסט, כגון תמונות, סרטים ופסי קול.  למשל תיוג תמונות באתר פליקר או תיוג קטעי וידאו באתר יוטיוב.
לקריאה נוספת

Abel, F. 2008. The benefit of additional semantics in folksonomy systems. In Proceeding of the 2nd PhD Workshop on information and Knowledge Management (Napa Valley, California, USA, October 30 - 30, 2008). PIKM '08. ACM, New York, NY, 49-56.
Khan, S., & Nauman, M. 2007. Using Personalized Web Search for Enhancing Common Sense and Folksonomy. In Proceedings of the IEEE/WIC/ACM International Conference on Web Intelligence (Silicon Valley, USA, November 02 - 05, 2007). IEEE Computer Society, Washington, DC, 423-426.
Sastry, N. 2007. Folksonomy-based Reasoning in Opportunistic Networks. In proceedings of the 2007 ACM CoNEXT conference (New York, New York, USA, December 10 – 13, 2007). ACM, New York, NY, Article No. 49.
Shengliang, X., Bao, S., Fei, B., Su, Z., & Yu, Y. 2008. Exploring Folksonomy for Personalized Search. In Proceedings of the 31st annual international ACM SIGIR conference on Research and development in information retrieval (Singapore, Singapore, July 20 – 28, 2008)
Vanderlei, T. A., Durão, F. A., Martins, A. C., Garcia, V. C., Almeida, E. S., & de L. Meira, S. R. (2007). A Cooperative Classification Mechanism for Search and. In Proceedings of the 2007 ACM symposium on Applied computing (Seoul, Korea, March 11 – 15, 2007).
פול לורנס דנבר

| --- | --- |

 לידה:  27 ביוני 1872 דייטון, אוהיו
 פטירה:  9 בפברואר 1906 (בגיל 33) דייטון, אוהיו
 מדינה:  ארצות הברית
 מקום קבורה:  בית הקברות "וודלנד" בעיר דייטון
 השכלה:  אוניברסיטת הווארד 
 מקצוע:  משורר
 בת זוג:  אליס דנבר
 חתימה:   
 
פול לורנס דנבר (באנגלית: Paul Lorence Dunbar;‏ 27 ביוני 1872 - 9 בפברואר 1906) היה משורר אמריקאי, סופר ומחזאי בסוף המאה ה-19 ובתחילת המאה ה-20. הוא נולד בעיר דייטון שבמדינת אוהיו, להורים שהיו עבדים לפני מלחמת האזרחים האמריקנית, והחל לכתוב סיפורים וקטעי שירה כשהיה ילד. היה נשיא החבורה הספרותית בבית ספרו, ולראשונה הוציא לאור קטעי שירה בגיל 16, בעיתון מקומי בדייטון.
עבודותיו שהתפרסמו במהלך חייו נכתבו בעגה אפרו-אמריקאית המקושרת עם מדינות הדרום שלפני מלחמת האזרחים, על אף שכתב גם בשפות ובניבים נוספים - ביניהם גרמנית ודיאלקט מערב-תיכוני מקומי כפי שהתבטא ביצירותיו של ג'יימס ווייטקומב ריילי. עבודתו של דנבר זכתה לשבחים מצד ויליאם דין הוולס, עורך מוביל המקושר עם העיתון Harper's Weekly, ודנבר היה מראשוני הכותבים האפרו-אמריקאים שכתבו כדי ליצור מוניטין בינלאומי. הוא כתב את הליריקה לשירי הקומדיה המוזיקלית In Dahomey (שנת 1903), המחזה הראשון בהפקה אפרו-אמריקאית כוללת שעלה בתיאטרות ברודוויי. המחזה עלה במקומות נוספים בארצות הברית ובממלכה המאוחדת.
דנבר כתב גם באנגלית שגרתית בקטעי שירה וספרות נוספים, ומאז סוף המאה ה-20, משכילים נהיו מעוניינים יותר בעבודות אלו מאשר אחרות.
הוא נפטר בגיל 33 ממחלת השחפת.
פונג

| --- | --- |
pong
 כללי
 תאריך הוצאה:  1972
 סוגה:  משחק ספורט
 פיתוח:  אטארי
 הוצאה לאור:  אטארי
 ארץ מקור:  ארצות הברית 
 הפצה:  אטארי
 עיצוב:  אטארי
 דרישות תוכנה
 מצבי משחק:  שחקן אחד ומחשב, 2 שחקנים
 פלטפורמות:  Arcade
 המשחק הבא:  Atari 2600 
 
פונג (באנגלית: Pong) הוא משחק וידאו שיצא לראשונה לשוק ב-29 בנובמבר 1972 על ידי חברת אטארי, כמכונת משחק. המשחק הוא גרסה ממוחשבת פשוטה של טניס שולחן. לעיתים מתייחסים לפונג כמשחק המחשב הראשון, אך בפועל הוא רק הראשון שזכה לפופולריות והצלחה כלכלית.
כללי המשחק פשוטים ודומים לאלו של טניס שולחן: הכדור נע על המסך מצד לצד והשחקנים, אשר שולטים במחבטים, צריכים להזיז אותם מעלה או מטה כדי שהכדור יפגע במחבט. במקרה ששחקן מסוים אינו מצליח לחבוט בכדור, השחקן השני זוכה בנקודה.
מכונת המשחק פונג
פול מאטיק

| --- | --- |
אין תמונה חופשית
 לידה:  13 במרץ 1904 שטולפ, רפובליקת פולין 
 פטירה:  7 בפברואר 1981 (בגיל 76) קיימברידג', ארצות הברית 
 מדינה:  גרמניה 
 מעסיק:  סימנס, Klöckner & Co SE 
 מפלגה:  מפלגת הפועלים הקומוניסטית של גרמניה, Council Communists 
 
פול מאטיק האב (13 במרץ 1904 - 7 בפברואר 1981) היה כותב פוליטי מרקסיסטי אמריקאי-גרמני ומהפכן, מחשבתו מיוחסת לביקורת במסורת הבולשביקית של ברית המועצות ובעד המסורת הקומוניסטית השמאלית.
מפעל חייו, מאטיק ביקש לבקר את הבולשביזם, ולדימיר לנין, ושיטות הארגון הלניניסטיות, תיאר את מורשתם הפוליטית כ"רק אידאולוגיה להצדקת הקמת מערכות קפיטליסטיות שונות (קפיטליזם מדינתי), שהיו מופעלות באמצעות מדינה אוטוריטרית".
פוארטו דל רוסריו

פוארטו דל רוסריו (בספרדית: Puerto del Rosario) היא עיר בחלקו הצפוני של האי פוארטוונטורה (Fuerteventura) שבקהילה האוטונומית של האיים הקנריים בספרד. העיר היא בירת האי מאז 1835. בשנת 2013 מנתה אוכלוסיית העיר 36,774 תושבים. ענפי הכלכלה העיקריים של העיר הם חקלאות ותיירות.
עד שנת 1956 היה שמה של העיר פוארטו קברס (Puerto Cabras – נמל העיזים). היישוב החל כמקום מגורים לקבוצה קטנה של רועי עיזים וכמעגן קטן. בראשית המאה ה-19 נפתחה בה מסעדה והמקום נהייה לכפר. הנמל שימש ליצוא העיזים ובשרן וכן למגוון של צמחים שמהם הופק נתרן פחמתי (Barilla). כתוצאה מעליית חשיבותה של העיר, היא קיבלה בשנת 1860 מעמד של בירת האי.
בחלקה הדרומי של העיר שוכן מחנה צבאי גדול שמשמש את הלגיון הספרדי לאחר שהוא נסוג מסהרה המערבית באמצע שנות השבעים ואחת מיחידותיו יושבת במקום עד היום.
העיר מקושרת לסנטה קרוס דה טנריפה בשירות מעבורות.
הערות שוליים

↑  המכון הלאומי לסטטיסטיקה
| --- | --- |
בקרת זהויות :  NLI: 987007531035505171  GND: 10101244-5  LCCN: n95072247  VIAF: 124148395   WorldCat (עם VIAF): 124148395
סרגיי קוריוחין

| --- | --- |
אין תמונה חופשית
 לידה:  16 ביוני 1954 מורמנסק, ברה"מ 
 פטירה:  9 ביולי 1996 (בגיל 42) סנקט פטרבורג, רוסיה 
 מדינה:  ברית המועצות, רוסיה 
 מקום קבורה:  בית הקברות בקומארובו 
 תקופת הפעילות:  1971–1996 (כ־25 שנים) 
 מפלגה:  המפלגה הנציונל-בולשביקית 
 www.kuryokhin.net
 
סרגיי אנטוליביץ' קוריוחין (ברוסית: Серге́й Анато́льевич Курёхин; כונה לפעמים "הקפטן"; 16 ביוני 1954 – 9 ביולי 1996) היה מלחין, פסנתרן, מנהל מוזיקלי, אמן ניסיוני, שחקן קולנוע וסופר, מסנקט פטרבורג, רוסיה.